Diari Oficial de la Generalitat Valenciana


Sumari del DOGV 902, del 15-09-1988 (1988/811965)

ORDRE de 31 d'agost de 1988, de la Conselleria de Cultura, Educació i Ciència, per la qual es regula la realització de pràctiques professionals formatives en Entitats Col.laboradores pels alumnes de Formació Professional Reglada i d'Arts Aplicades i Oficis Artístics.
---------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1988/08/31/(1)/dof/vci/html**

### Dades del document

Número de DOGV
:   902

Data del DOGV
:   15-09-1988

Secció del DOGV
:   DISPOSICIONS GENERALS

Número del document
:   1988/811965


Data del document
:   31-08-1988

Organisme emissor
:   Conselleria de Cultura, Educació i Ciència

Tipus de document
:   Ordre

Ordre de 31 d'agost de 1988 de la Conselleria de Cultura, Educació i Ciència, per la qual es regula la realització de pràctiques professionals formatives en Entitats Col.laboradores pels alumnes de Formació Professional Reglada i d'Arts Aplicades i Oficis Artístics.  
Les pràctiques professionals realitzades en entitats productives pels alumnes de Formació Professional o d?Arts Aplicades i Oficis Artístics constitueixen un instrument formatiu d'innegable valor per a aquests alumnes, com ha estat demostrat per les experiències d'aquest tipus efectuades en cursos anteriors, i corroborat per professionals de l'Educació i de l'Empresa, pels responsables de l'Administració Educativa i pels alumnes. Les esmentades experiències han produït a més, efectes beneficiosos pel que fa a la inserció laboral dels alumnes, a la difusió del coneixement dels valors dels esmentats ensenyaments entre l'empresariat i a incrementar notablement les relacions, tan desitjables, dels centres d'ensenyaments amb les empreses i institucions del seu àmbit.  
D?altra banda, en la projectada Reforma dels Ensenyaments, i dins l'estructura dels Mòduls Professionals, s'atorga una importància decisiva a les pràctiques professionals en empreses que s'incorporen al disseny curricular amb el nom de Formació en els Centres de Treball, tal com estableix l'Ordre Ministerial de 8 de febrer de 1988 (BOE de 12 de febrer), per la qual es regulen, amb caràcter experimental, els Mòduls provisionals previstos en l'Ordre de 21 d'octubre de 1986, que defineix i aprova l?experiència relativa al segon cicle d'ensenyament secundari, en el disseny i en l'experimentació del qual participa la Comunitat Valenciana, d'acord amb el que estableix el Reial Decret 942/1986, de 9 de maig.  
Així mateix, el Decret 707/1976, de 5 de març, d'Ordenació de la Formació Professional, regula la possibilitat que els alumnes perfeccionen la formació, alternant l'estudi i la pràctica professional, per a la qual cosa es preveu la participació de les empreses en el desenvolupament de la Formació Professional, establint la figura de l'Empresa Col·laboradora dels Centres Docents, on s?haurà de completar la formació dels alumnes, en contacte amb la realitat laboral.  
Per tal de coadjuvar a la difusió d'aquestes pràctiques, el Pla Nacional de Formació Professional i Inserció Professional estableix la possibilitat de finançar accions que faciliten als alumnes de Formació Professional de 2n. Grau la realització de pràctiques professionals en institucions, empreses, o agrupacions d'empreses, i, d'altra banda, els convenis subscrits per la Generalitat Valenciana amb el Ministeri de Treball i Seguretat Social el 20-12-85 i el 28-05-87, estableixen el Programa de Pràctiques en Alternança per als alumnes de Formació Professional de 2n. Grau, i preveuen la dotació d'ajudes i compensacions econòmiques per als alumnes i les entitats que participen. L'esmentat Programa ha estat desenvolupat a la Comunitat Valenciana amb resultats positius, des del seu començament en el curs 1985-86, tal i com s'han dit anteriorment.  
Per tot això, aquesta Conselleria de Cultura, Educació i Ciència,  
ORDENA:  
Article primer  
Autoritzar els Directors dels Centres de Formació Professional Reglada i de les Escoles d?Arts Aplicades i Oficis Artístics de la Comunitat Valenciana, a subscriure concerts de pràctiques professionals docents amb empreses i institucions de titularitat pública o privada, per tal de possibilitar als alumnes la realització de pràctiques professionals en les esmentades entitats.  
Article segon  
Els concerts entre centres docents i entitats, als quals fa referència l'article anterior, hauran d'ajustar-se en tots els seus termes al model emès a tal efecte per aquesta Conselleria de Cultura, Educació i Ciència, per al corresponent curs acadèmic.  
Article tercer  
Podran realitzar les esmentades pràctiques els alumnes matriculats en qualsevol curs de 2n grau de Formació Professional Reglada o en algun dels cursos d?especialització de les Escoles d?Arts Aplicades i Oficis Artístics.  
DISPOSICIONS FINALS  
Primera  
Aquesta Ordre entrarà en vigor l'endemà de la publicació en el Diari Oficial de la Generalitat Valenciana.  
Segona  
La Direcció General d'Ordenació i Innovació Educativa dictarà totes les disposicions que caldran per al desplegament i la interpretació d'aquesta Ordre.  
València, 31 d'agost de 1988.  
El Conseller de Cultura, Educació i Ciència,   
CEBRIA CISCAR I CASABAN


Còpia Permalink ELI